బారన్ ఎంపైన్ ప్యాలెస్

బారన్ ఎంపైన్ మహల్ (Arabic: قصر البارون إمبان – ఖస్ర్ అల్ బారోన్ ఎంపాన్), ఈజిప్టు దేశ రాజధాని కైరో నగరానికి ఈశాన్యంగా ఉన్న ఉపనగరం హెలియోపోలిస్లో ఉన్న ఒక విశిష్టమైన, చారిత్రక భవనం. ఈ మహల్‌ను బెల్జియం దేశానికి చెందిన వ్యాపారవేత్త, పారిశ్రామికవేత్త అయిన ఎడ్వార్డ్ ఎంపైన్ కోసం నిర్మించారు. అతనికి ముఖ్యంగా ట్రామ్‌వే రవాణా వ్యవస్థలపై ఆసక్తి ఉండేది. ఈ భవనం నిర్మాణానికి ప్రేరణగా హిందూ దేవాలయాలు ఉపయోగించబడ్డాయి. చరిత్ర ఆరంభం, నిర్మాణం 1904లో బారన్ ఎడ్వార్డ్ ఎంపైన్ ఈజిప్టుకు వచ్చాడు. అతని లక్ష్యం తన వ్యాపార సామ్రాజ్యాన్ని విస్తరించడం, అలాగే ఈజిప్టులో రైల్వే మార్గాల నిర్మాణం చేయడం. 1906 నాటికి, బారన్ హెలియోపోలిస్ ఉపనగరానికి ప్రత్యేకమైన నిర్మాణ శైలిని రూపొందించేందుకు వాస్తుశిల్పి ఎర్నస్ట్ జాస్పర్ ను నియమించాడు. ఈ శైలిని తరువాత “హెలియోపోలిస్ శైలి”గా పిలిచారు. ఈ కొత్త శైలిలో పర్షియన్ అంశాలను, నియోక్లాసికల్ యూరోపియన్ శైలితో మేళవించారు. ఈ విధంగా అభివృద్ధి చెందిన హెలియోపోలిస్ నగరం ప్రపంచవ్యాప్తంగా ఉన్న ప్రజలను ఆకర్షించే ఈజిప్టు సాంస్కృతిక కేంద్రంగా మారింది. ఆసుపత్రులు, రెస్టారెంట్లు, బ్యాంకులు, దుకాణాలు వంటి మౌలిక సదుపాయాలు ఈ నగర ఆకర్షణను మరింత పెంచాయి. మహల్ నిర్మాణం పూర్తైన సందర్భాన్ని గుర్తు చేసుకుంటూ బారన్ తన నివాసంలో ఒక ప్రత్యేక వేడుకను కూడా నిర్వహించాడు. ఈ “హిందూ మహల్”లో బారన్ ఎంపైన్, అతని భార్య, ఇద్దరు కుమారులు, ఒక కుమార్తె నివసించారని చెప్పబడుతుంది. విస్తృతంగా ప్రచారం పొందిన వదంతుల ప్రకారం, బారన్ కుమార్తెకు తీవ్రమైన శారీరక లేదా మానసిక సమస్యలు ఉండటంతో ఆమెను బయటి ప్రపంచానికి దూరంగా ఉంచారని నమ్మకం ఉంది. ఇంకొన్ని కథనాల ప్రకారం, బారన్ కుమార్తె లేదా అతని భార్య ఈ మహల్‌లో ఆత్మహత్య చేసుకున్నారని కూడా చెబుతారు. ఈ కథనాలే తరువాత ఈ భవనం దెయ్యాలు తిరిగే ప్రదేశమనే నమ్మకాన్ని బలపరిచాయి. తద్వారా ఇది “భూత పర్యటన”కు సంబంధించిన జాతీయ స్మారక కట్టడంగా పేరుగాంచింది. తదుపరి చరిత్ర 1929లో బారన్ మరణం తరువాత, ఈజిప్టులో జరిగిన 1952 ఈజిప్టు విప్లవం అనంతరం, ఈ మహల్ నిర్లక్ష్యానికి గురై వదిలివేయబడింది. దశాబ్దాల తరువాత, 1990లలో ఇస్లాంలోని కొన్ని సంప్రదాయపరమైన విలువలకు వ్యతిరేకంగా సామాజిక మార్పులు చోటుచేసుకున్నాయి. ఆ సమయంలో యువత ఈ మహల్‌లో అక్రమంగా ప్రవేశించి ధ్వంసం చేయడం ప్రారంభించారు. వీరు ప్రధానంగా మాదకద్రవ్యాలు వినియోగించడం, పార్టీలను నిర్వహించడం వంటి ప్రత్యామ్నాయ సంస్కృతి కార్యకలాపాల్లో పాల్గొనేవారు. అయితే సంప్రదాయవాద ప్రతిచర్యలో భాగంగా, గతంలో ప్రచారం పొందిన వదంతులు, సంప్రదాయేతర విలువల పట్ల ఉన్న పాక్షిక దృక్పథం కారణంగా, ఈ యువత సాతానిజం ఆచరిస్తున్నారని ఆరోపణలు చేయబడ్డాయి. 2005లో, హెలియోపోలిస్ స్థాపనకు వందేళ్లు పూర్తైన సందర్భంగా, ఈ మహల్‌ను ఈజిప్టు ప్రభుత్వం స్వాధీనం చేసుకుంది. 2007 మార్చిలో, సుప్రీం కౌన్సిల్ ఆఫ్ ఈజిప్షియన్ యాంటిక్విటీస్ దీనిని “చారిత్రక స్మారక కట్టడం”గా ప్రకటించింది. 2012లో, ఈ భవనాన్ని సంయుక్తంగా పునరుద్ధరించి అంతర్జాతీయ కళా–సాంస్కృతిక కేంద్రంగా మార్చేందుకు బెల్జియం ప్రభుత్వంతో ఒక ఒప్పందం కుదిరింది. ఈజిప్టు పురావస్తు శాఖ మంత్రి ఖాలెద్ అల్-అనానీ ప్రకారం, భవన పునరుద్ధరణ తొలి దశ పనుల కోసం ఏర్పాట్లు 2016 నవంబర్ చివరిలో ప్రారంభమయ్యాయి. నిర్మాణకళ ఈ మహల్‌ను ఫ్రెంచ్ వాస్తుశిల్పి, ఫ్రెంచ్ ఇన్‌స్టిట్యూట్ సభ్యుడైన అలెగ్జాండర్ మార్సెల్ రూపకల్పన చేశాడు. ఈ మహల్ అంతర్గత అలంకరణ, నిర్మాణ పనులను జార్జ్-లూయిస్ క్లాడ్ నిర్వహించాడు. ఈ భవనం నిర్మాణానికి ప్రధానంగా కాంబోడియాలోని అంగ్కోర్ వాట్, తూర్పు భారతదేశంలోని ఒడిశా ప్రాంతంలోని హిందూ దేవాలయాల నుంచి ప్రేరణ పొందారు. ఇది 1907 నుండి 1911 మధ్యకాలంలో, అప్పటి కాలంలో విలాసవంతమైనదిగా భావించబడిన రీన్‌ఫోర్స్‌డ్‌ కాంక్రీట్ తో నిర్మించబడింది. ఈ మహల్‌లోని శిల్పాల సంపన్నత ప్రత్యేకంగా ఆకట్టుకుంటుంది. ఇందులో కోతులు, ఏనుగులు, సింహాలు, పాములు వంటి శిల్పాలు, అలాగే బుద్ధుడు, శివుడు, కృష్ణుడు, ఇతర హిందూ దేవతల విగ్రహాలు ఉన్నాయి. ఇవి కూడా చూడండి అబూ మేనా మూలాలు బాహ్య లింకులు Une définition élargie du patrimoine Archived 2012-03-10 at the Wayback Machine La "Villa Hindoue" "Baron Empain Palace". egymonuments.gov.eg. ఒరిజినల్ పేజీని చూసిన తేదీ: 2020-07-11.